Suid-Afrikaanse voertuie kry nuwe nommerplate - Solidariteit WêreldSolidariteit Wêreld
Tuis › Nuuskantoor › Suid-Afrikaanse voertuie kry nuwe nommerplate
Suid-Afrikaanse voertuie kry nuwe nommerplate
Die direkteur-generaal van vervoer, Alec Moemi, het die Wysigingswetsontwerp op Nasionale Padverkeer op Dinsdag (13 Oktober) in die parlement voorgelê en het toe gesê die regering beplan om nuwe nommerplate vir motorvoertuie in te stel as deel van nuwe padreëls in Suid-Afrika. Hy het genoem dat die besluit veral belangrik is vir die identifikasie van voertuie in die geval van padongelukke.
Volgens Moemi oorweeg die regering 'n stelsel wat die vaslegging van mikrostippels (microdots soos dit in Engels bekend is) in 'n nuwe nommerplaat insluit wat dan gereguleer kan word. Moemi het ook genoem dat vervaardigers van hierdie nommerplate, sowel as diegene wat dit aan motoreienaars uitreik, ook gereguleer gaan word om vervalste nommerplate te voorkom en om vervalste nommerplate wat wel op motors voorkom, maklik te identifiseer.
Moemi het aangedui dat tegnologie wat reeds op die land se hoofweë in gebruik is, veral in provinsies soos Gauteng en die Wes-Kaap, sowel as op die landsgrense, hierdie mikrostippels sal kan skandeer. Soortgelyke tegnologie kan ook aangewend word om voertuie te skandeer wat onder hoofwegbrûe deurry.
'n Mikrostippel is 'n partikel met 'n deursnee van 1,8 mm wat toenemend gewild raak as veiligheidskenmerk van Suid-Afrikaanse voertuiglisensies. 'n Mikrostippel bevat 'n unieke opties-leesbare mikrostippel-identifiseerder, gewoonlik in die vorm van die spesifieke voertuig se VIN-nommer bestaande uit 17 syfers of 'n ander geregistreerde persoonlike identifikasienommer (PIN).
Benewens die voordele wat die nuwe stelsel vir padveiligheid en misdaadbekamping inhou, sal dit, aldus Moemi, die regering ook in staat stel om 'n beter idee te kry van padgebruik oor die land heen. Op die oomblik word die land se verkeersimpak deur departemente werknemers by kruisings bereken of deur data afkomstig van die Gautengse e-tol-installasies te gebruik.